અમદાવાદ– યોગ-ધ્યાન-પ્રાણાયામ-સૂર્યનમસ્કાર એ મનુષ્યના તન અને મનને તંદુરસ્ત રાખવાની પ્રક્રિયા છે. સમગ્ર વર્ષ દરમિયાન નિયમિત રીતે થોડો સમય યોગ-પ્રાણાયામની ક્રિયાઓ કરવાથી અવશ્ય શરીરને નિરોગી રાખી શકાય. છેલ્લા કેટલાય વર્ષોથી ભારત સહિત સમગ્ર દુનિયામાં લોકો હેલ્થ કોન્સિયસ થયાં છે. જેના પરિણામે યોગ-ધ્યાન-પ્રાણાયામનું મહત્વ પણ વધ્યું છે. અનેક દેશોમાં જુદા જુદા સંગઠનોના નેજા હેઠળ યોગાભ્યાસ થાય છે. યોગ પ્રક્રિયાને કેટલાક લોકો ધર્મ સાથે જોડી દેતાં હોય છે. પરંતુ યોગ એ આત્મા-મન-શરીર સાથે જોડાયેલો વિષય છે.